62010CJ0423_HU
Felek
Az ítélet indoklása
Rendelkező rész
Felek
A C‑423/10. sz. ügyben,
az EUMSZ 267. cikk alapján benyújtott előzetes döntéshozatal iránti kérelem tárgyában, amelyet a Finanzgericht Düsseldorf (Németország) a Bírósághoz 2010. augusztus 27‑én érkezett, 2010. augusztus 11‑i határozatával terjesztett elő az előtte
a Delphi Deutschland GmbH
és
a Hauptzollamt Düsseldorf
között folyamatban lévő eljárásban,
A BÍRÓSÁG (nyolcadik tanács),
tagjai: K. Schiemann tanácselnök, C. Toader és A. Prechal (előadó) bírák,
főtanácsnok: J. Mazák,
hivatalvezető: A. Calot Escobar,
tekintettel az írásbeli szakaszra,
figyelembe véve a következők által előterjesztett észrevételeket:
– a Delphi Deutschland GmbH képviseletében L. Harings Rechtsanwalt,
– az Európai Bizottság képviseletében L. Bouyon és B.‑R. Killmann, meghatalmazotti minőségben,
tekintettel a főtanácsnok meghallgatását követően hozott határozatra, miszerint az ügy elbírálására a főtanácsnok indítványa nélkül kerül sor,
meghozta a következő
Ítéletet
Az ítélet indoklása
1. Az előzetes döntéshozatal iránti kérelem a vám‑ és statisztikai nómenklatúráról, valamint a Közös Vámtarifáról szóló, 1987. július 23‑i 2658/87/EGK tanácsi rendelet (HL L 256., 1. o.; magyar nyelvű különkiadás 2. fejezet, 2. kötet, 382. o.) I. mellékletében szereplő Kombinált Nómenklatúra (a továbbiakban: KN) 8536 69 vámtarifaalszámának értelmezésére irányul. 2005, 2006 és 2007 tekintetében e mellékletet a 2004. szeptember 7‑i 1810/2004/EK bizottsági rendelet (HL L 327., 1. o.), a 2005. október 27‑i 1719/2005/EK bizottsági rendelet (HL L 286., 1. o.), illetve a 2006. október 17‑i 1549/2006/EK bizottsági rendelet (HL L 301., 1. o.) melléklete váltotta fel.
2. E kérelmet a Delphi Deutschland GmbH (a továbbiakban: Delphi Deutschland), az alapeljárás felperese, és a Hauptzollamt Düsseldorf (düsseldorfi fővámhivatal), az alapeljárás alperese között elektromos csatlakozók tarifális besorolása tárgyában folyamatban lévő eljárásban terjesztették elő.
Jogi háttér
3. A KN második részének a 1810/2004 rendeletből eredő változatában szereplő XVI. áruosztály címe: „Gépek és mechanikus berendezések; villamossági cikkek; ezek alkatrészei; hangfelvevő és ‑lejátszó készülékek, kép‑ és hangfelvevő és ‑lejátszó készülékek televízióhoz; ezek alkatrészei és tartozékai”.
4. Az említett XVI. áruosztályban található 85. árucsoport címe: „Elektromos gépek és elektromos felszerelések és ezek alkatrészei; hangfelvevő és ‑visszaadó, televíziós kép‑ és hangfelvevő és ‑visszaadó készülékek és ezek alkatrészei és tartozékai”. Ezen árucsoport többek között a következő vámtarifaszámot és vámtarifaalszámokat tartalmazza:
>lt>1
5. Ez az áruosztály a következő vámtarifaalszámokat is tartalmazza:
>lt>2
6. A jelen ítélet 4. és 5. pontjában említett vámtarifaalszámok megegyeznek a KN‑nek az 1719/2005 rendeletből, az 1549/2006 rendeletből, valamint a 2007. szeptember 20‑i 1214/2007/EK bizottsági rendeletből (HL L 286., 1. o.) eredő változataiban.
7. A 2658/87 rendelet 9. cikke (1) bekezdése a) pontjának második francia bekezdése értelmében a Bizottság kidolgozza a KN‑re vonatkozó magyarázó megjegyzéseket, amelyeket rendszeresen közzétesz az Európai Unió Hivatalos Lapjában . A 2006. február 28‑án közzétett (HL C 50., 1. o.), az 1810/2004 rendelet szerinti, 2005. évre irányadó KN vámtarifaszámaira és vámtarifaalszámaira vonatkozó magyarázatok nem tartalmaznak magyarázó megjegyzést a 8536 69 vámtarifaalszámmal kapcsolatban.
8. Ezzel szemben a 2008. május 30‑án közzétett magyarázó megjegyzések (HL C 133., 1. o.), amelyek az 1214/2007 rendelet szerinti, 2008. évre irányadó KN vámtarifaszámaira és vámtarifaalszámaira vonatkoznak, a 8536 69 10–8536 69 90 vámtarifaalszámok kapcsán a következőket mondják ki:
„Ezen alszámok alá tartoznak [az] elektromechanikus dugaszok és foglalatok, amelyek többpólusú csatlakozást tesznek lehetővé, például készülékek, kábelek és csatlakozókártyák között, összeszerelési tevékenység nélkül, a csatolt dugaszoknak a csatolt foglalatokba történő egyszerű bedugásával.
A csatlakozók bármelyik oldalán lehet egy dugasz vagy egy foglalat, illetve egy dugasz vagy egy foglalat az egyik, és más érintkező eszköz a másik oldalon (például krimpelt, sajtolt, forrasztott vagy csavarozott).
Ezen alszámok alá tartoznak dugaszoló‑csatlakozók is, amelyek egy dugasz és foglalat párból állnak (két darab). A dugasz‑ és a foglalatdarabok mindegyikének van egy foglalata és egy másik érintkező eleme.
Nem tartoznak ezen alszámok alá az olyan csatlakozó vagy érintkező elemek, amelyekkel más módon (például krimpelt, csavarozott, forrasztott vagy sajtolt végek) hozzák létre az elektromos érintkezést. Ezek a 8536 90 alszám alá tartoznak.”
Az alapeljárás és az előzetes döntéshozatalra előterjesztett kérdés
9. Az előzetes döntéshozatalra utaló határozatból kitűnik, hogy a Delphi Deutschland gépjármű‑ágazatbeli beszállító társaság, „terminal” megjelölésű elektromos csatlakozókat importált, amelyeket „female terminal” (laposdugasz‑foglalat) és „male terminal” (laposdugasz) csoportokba sorolt be. A préselt fémből (réz, sárgaréz, acéllemez) készített áruk nem rendelkeztek szigeteléssel. Ezek részben szállítástechnikai okból fémszalagokra voltak rögzítve, amelyekről a felhasználáshoz le kellett vágni őket.
10. A további felhasználás során a szükséges kábeleket krimpeléssel rögzítették a csatlakozókra. Ennek során a kábeleket úgy szorították az egyes csatlakozókra, hogy a csatlakozó végén kiálló fém részeket a kábel köré hajlították és rápréselték. Azután a „female terminálokat” és a „male terminálokat” egymáshoz illeszkedő műanyagburkolatokba („female connector”, „male connector”) építették. Ennek érdekében a csatlakozókat egy különleges műanyag alkatrésszel rögzítették a műanyagburkolatokba. A legtöbb műanyagburkolatnál a kábeleket is rögzítik, amelyhez egy másik különleges műanyag alkatrészt használnak. Ezenfelül a kábelek és a burkolatok közé még szigetelés is kerülhet. Az ismertetett, egymáshoz illeszkedő műanyagburkolatokon keresztül összekötendő kábelek gyorsan és biztosan összekapcsolhatók és újra szétválaszthatók.
11. Továbbá e csatlakozókkal gyorsan és biztosan létrehozható, és újra szétválasztható az elektromos érintkezés két olyan kábel között, amelyekre krimpeléssel egymáshoz illeszkedő „female terminálokat” és „male terminálokat” rögzítettek. A „female terminálokat” ugyanis úgy alakították ki, hogy a felhasznált kábel krimpcsatlakozására szolgáló rész kivételével teljesen befogadják a „male terminálokat”, így biztos elektromos érintkezést hoznak létre. Mindazonáltal az így létrehozott elektromos érintkezés a gyakorlatban általában csak akkor alkalmazható, ha a két csatlakozót még szigeteléssel látják el.
12. 2007. december 7‑én a Delphi Deutschland a KN 8536 90 10 vámtarifaalszáma alá tartozó csatlakozókat és érintkező elemeket jelenletett be a Hauptzollamt Düsseldorfhoz tartozó repülőtéri vámhivatalnál vámmentesség mellett történő szabad forgalomba bocsátás céljából.
13. Ennek során egy tűszalagról volt szó, amely párhuzamosan fekvő fémtűkből állt, amelyeknek az egyik vége aranyszínű volt. A fémtűk 1000 voltnál alacsonyabb feszültségű elektromos érintkezés létrehozására szolgáltak, és nem koaxiális kábelekhez, nyomtatott áramkörökhöz vagy légi járművekhez szánták őket.
14. Az elvégzett vizsgálatok alapján a Hauptzollamt Düsseldorf úgy ítélte meg, hogy a szóban forgó árukat a KN 8536 69 90 vámtarifaalszáma alá kell besorolni. Ezért a 2008. május 2‑i és május 20‑i, valamint augusztus 1‑jei és augusztus 30‑i határozataival 112 823,62 euró összegű vám megfizetését írta elő.
15. A Delphi Deutschland panasszal élt e határozatokkal szemben, amelyet a Hauptzollamt Düsseldorf 2009. május 28‑án hozott határozataival megalapozatlanként elutasított.
16. A Delphi Deutschland és a Hauptzollamt Düsseldorf között folyamatban lévő jogvita tárgyában eljáró Finanzgericht Düsseldorf arra a kérdésre keresi a választ, hogy a KN 8536 69 vámtarifaalszáma az alapügy tárgyát képező csatlakozókra is kitejed‑e.
17. Egyfelől a kérdést előterjesztő bíróság álláspontja szerint kizárólag a KN 8536 69 vámtarifaalszám és az ahhoz tartozó „Lámpafoglalat, dugasz és foglalat” alcím szövegének német nyelvi változata figyelembevételével megállapítható, hogy mivel ezen alcím a „Steckvorrichtungen” kifejezést használja, a 8536 69 90 vámtarifaalszám alá történő besorolás helyes, mivel a két kábel közötti elektromos érintkezés a megfelelő csatlakozók egymásba illesztésével hozható létre.
18. Másfelől a kérdést előterjesztő bíróság megállapítja, hogy a szövegek angol és francia nyelvi változata a KN 8536 69 vámtarifaalszáma esetében a „plugs and sockets”, illetve a „fiches et prises de courant” kifejezéseket használja, amelyek inkább a dugaszokra és foglalatokra utalnak.
19. Márpedig az említett csatlakozóknak a vezetéknek a csatlakozási helyen történő szigetelését is biztosítaniuk kell, amire a jogvita tárgyát képező csatlakozók nem alkalmasak. Ezenkívül az említett csatlakozók – jóllehet összedugás révén ezekkel is létrehozható az elektromos érintkezés – csak a felperes által később előállított dugaszok és foglalatok alkatrészének minősülnek.
20. Mivel úgy ítélte meg, hogy a jogvita eldöntéséhez a KN 8536 69 vámtarifaszámának értelmezésére van szükség, a Finanzgericht Düsseldorf az eljárást felfüggesztette, és előzetes döntéshozatal céljából a következő kérdést terjesztette a Bíróság elé:
„[Az előzetes döntéshozatalra utaló határozatban] részletesen ismertetett elektromos csatlakozók a [KN] 8536 69 vámtarifaalszáma alá tartoznak?”
Az előzetes döntéshozatalra előterjesztett kérdésről
21. Mindenekelőtt hangsúlyozni kell, hogy ha a Bíróság elé tarifális besorolással kapcsolatban terjesztenek előzetes döntéshozatal iránti kérelmet, a Bíróság feladata inkább az, hogy megvilágítsa a nemzeti bíróság számára azokat a szempontokat, amelyek alapján lehetővé válik az utóbbi számára, hogy a szóban forgó árukat helyesen sorolja be a KN alá, mintsem hogy a Bíróság maga végezze el ezt a besorolást, annál is inkább, mivel nem áll feltétlenül rendelkezésére az ehhez szükséges valamennyi adat. Úgy tűnik tehát, hogy a nemzeti bíróság mindenképpen kedvezőbb helyzetben van e besorolás elvégzéséhez (a C‑423/09. sz. X‑ügyben 2010. október 28‑án hozott ítélet [az EBHT‑ban még nem tették közzé] 14. pontja és az ott hivatkozott ítélkezési gyakorlat).
22. Márpedig az előzetes döntéshozatalra utaló határozatban szereplő, és különösen a jelen ítélet 19. pontjában is rögzített információk fényében meg kell állapítani, hogy a kérdést előterjesztő bíróság lényegében arra vár választ, hogy a KN 8536 69 vámtarifaalszámát úgy kell‑e értelmezni, hogy az olyan elektromos csatlakozók, mint amelyek az alapügy tárgyát képezik, ki vannak‑e zárva az említett vámtarifaalszám alól amiatt, hogy nem biztosítják a vezetéknek a csatlakozási helyen történő szigetelését, illetve hogy csak a később előállított dugaszok és foglalatok alkatrészének minősülnek.
23. Az állandó ítélkezési gyakorlat szerint a jogbiztonság és az ellenőrzések elősegítése érdekében az áruk tarifális besorolásának meghatározó feltételeit általában az áruk objektív jellemzői és tulajdonságai között kell keresni, amint azokat a KN vámtarifaszámai és az áruosztályok, illetve árucsoportok megjegyzései meghatározzák (lásd különösen a fent hivatkozott X‑ügyben hozott ítélet 15. pontját és az ott hivatkozott ítélkezési gyakorlatot).
24. A KN tekintetében az Európai Bizottság, illetve a harmonizált áruleíró és kódrendszer tekintetében a Vámigazgatások Világszervezete által kidolgozott magyarázó megjegyzések fontos eligazítást nyújtanak az egyes vámtarifaszámok tartalmának értelmezéséhez, mindazonáltal nem rendelkeznek jogi kötőerővel (a fent hivatkozott X‑ügyben hozott ítélet 16. pontja és az ott hivatkozott ítélkezési gyakorlat).
25. Emlékeztetni kell arra, hogy a KN 8536 69 vámtarifaalszámának szövege: „Más”. Azonban, amint a KN 8536 61 és 8536 69 vámtarifaalszáma, valamint az e két alszámot megelőző alcím szövegéből kitűnik, a KN 8536 69 vámtarifaalszáma valójában a németül „Steckvorrichtungen”, angolul „plugs and sockets”, franciául pedig „fiches et prises de courant” elnevezésű csoportba tartozónak minősülő árukra vonatkozik.
26. A KN 8536 69 vámtarifaalszáma hatályának értelmezését illetően emellett figyelembe kell venni a magyarázó megjegyzéseket, jóllehet ezek a KN‑nek az 1214/2007 rendeletből eredő változatának a 8536 69 10–8536 69 90 vámtarifaalszámaira utalnak. Mivel ugyanis az említett vámtarifaalszámok szövege megegyezik a KN 1810/2004, 1719/2005 és 1549/2006 rendeletből eredő változata ugyanezen vámtarifaalszámainak szövegével, főszabály szerint ez utóbbiaknak nem kell eltérő értelmet tulajdonítani, mint amelyet a magyarázó megjegyzések figyelembevételével az előbbieknek tulajdonítunk.
27. A KN 8536 69 10–8536 69 90 vámtarifaalszámaihoz tartozó magyarázó megjegyzésekből, és különösen azok első bekezdéséből kitűnik, hogy az említett alszámokat úgy kell értelmezni, hogy azok alá tartoznak az elektromechanikus dugaszok és foglalatok, amelyek összeszerelési tevékenység nélkül elektromos csatlakozást tesznek lehetővé például készülékek, kábelek és csatlakozókártyák között a dugasznak a foglalatba történő egyszerű bedugásával.
28. Ebből következik, hogy a KN 8536 69 vámtarifaalszáma alá tartozó áruk objektív jellemzői és tulajdonságai, amint azok szövege sugallja, és amint a magyarázó megjegyzések azt megerősítik, abban állnak, hogy egy pontosan meghatározott módon, nevezetesen a dugasznak a foglalatba történő, összeszerelési tevékenység nélküli egyszerű bedugásával elektromos csatlakozást tesznek lehetővé.
29. Márpedig amennyiben az áruk ezt a műveletet ilyen módon lehetővé teszik, úgy kell tekinteni, hogy a KN 8536 69 vámtarifaalszáma alá tartoznak, anélkül, hogy önmagukban relevánsak lennének azok a körülmények, hogy ugyanezen áruk nem biztosítják a vezetéknek a csatlakozási helyen történő szigetelését, illetve hogy csak a később előállított dugaszok és foglalatok alkatrészének minősülnek. Mivel ugyanis az említett vámtarifaalszám nem tartalmaz semmilyen utalást ilyen körülményekre, ebből azt a következtetést kell levonni, hogy azoknak nincs jelentősége ezen áruk tarifális besorolása tekintetében (lásd analógia útján a 40/88. sz. Weber‑ügyben 1989. május 25‑én hozott ítélet [EBHT 1989., 1395. o.] 16. pontját és a fent hivatkozott X‑ügyben hozott ítélet 34. pontját).
30. A feltett kérdésre tehát azt a választ kell adni, hogy a 2005, 2006 és 2007 tekintetében az 1810/2004, az 1719/2005, illetve az 1549/2006 rendelettel módosított KN 8536 69 vámtarifaalszámát úgy kell értelmezni, hogy az olyan elektromos csatlakozók, mint amelyek az alapügy tárgyát képezik, nincsenek kizárva az említett vámtarifaalszám alól amiatt, hogy nem biztosítják a vezetéknek a csatlakozási helyen történő szigetelését, illetve hogy csak a később előállított dugaszok és foglalatok alkatrészének minősülnek, amennyiben összeszerelési tevékenység nélkül elektromos csatlakozást tesznek lehetővé például készülékek, kábelek és csatlakozókártyák között a dugasznak a foglalatba történő egyszerű bedugásával.
A költségekről
31. Mivel ez az eljárás az alapeljárásban részt vevő felek számára a kérdést előterjesztő bíróság előtt folyamatban lévő eljárás egy szakaszát képezi, ez a bíróság dönt a költségekről. Az észrevételeknek a Bíróság elé terjesztésével kapcsolatban felmerült költségek, az említett felek költségeinek kivételével, nem téríthetők meg.
Rendelkező rész
A fenti indokok alapján a Bíróság (nyolcadik tanács) a következőképpen határozott:
A vám‑ és statisztikai nómenklatúráról, valamint a Közös Vámtarifáról szóló, 1987. július 23‑i 2658/87/EGK tanácsi rendeletnek a 2005, 2006 és 2007 tekintetében a 2004. szeptember 7‑i 1810/2004/EK bizottsági rendelettel, a 2005. október 27‑i 1719/2005/EK bizottsági rendelettel, illetve a 2006. október 17‑i 1549/2006/EK bizottsági rendelettel módosított I. mellékletében szereplő Kombinált Nómenklatúra 8536 69 vámtarifaalszámát úgy kell értelmezni, hogy az olyan elektromos csatlakozók, mint amelyek az alapügy tárgyát képezik, nincsenek kizárva az említett vámtarifaalszám alól amiatt, hogy nem biztosítják a vezetéknek a csatlakozási helyen történő szigetelését, illetve hogy csak a később előállított dugaszok és foglalatok alkatrészének minősülnek, amennyiben összeszerelési tevékenység nélkül elektromos csatlakozást tesznek lehetővé például készülékek, kábelek és csatlakozókártyák között a dugasznak a foglalatba történő egyszerű bedugásával.